นายกรัฐมนตรี ยืนยันการแต่งตั้งโยกย้ายตำรวจเป็นธรรมที่สุด ไม่เคยเรียกรับผลประโยชน์ และเปิดช่องทางให้ร้องเรียนได้หากพบการทุจริต
พลเอกประยุทธ์ จันทร์โอชา นายกรัฐมนตรี และ รัฐมนตรีว่าการกระทรวงกลาโหม ชี้แจงฝ่ายค้านกรณีกล่าวหาว่ามีความไม่โปร่งใสในการบริหารราชการตำรวจ ว่า การแต่งตั้งโยกย้ายข้าราชการตำรวจ เป็นไปตามหลักเกณฑ์ และ พ.ร.บ.ตำรวจ โดยตนเองไม่สามารถสั่งการเองทั้งหมดได้ เพราะทุกอย่างเป็นไปตามการพิจารณาของ ก.ตร. และ กตช. และตามกติกาหลักเกณฑ์ รวมถึงความเหมาะสมและอาวุโส ตลอดจนมีการกระจายอำนาจไปในแต่ละระดับ ซึ่งหากเห็นว่าไม่ได้รับความเป็นธรรมสามารถไปร้องทุกข์กับหน่วยงานต่างๆและศาลปกครองได้        ส่วนที่ฝ่ายค้านระบุว่ามีการเรียกรับเงิน เพื่อแลกเปลี่ยนกับตำแหน่งนั้น ได้เคยแจ้งแล้วว่าหากมีการเรียกเก็บเงินให้ร้องเรียนมายังตนเอง แต่ไม่มีการแจ้งมา มีแต่ไปพูดภายนอก และที่กล่าวอ้างว่าตนเองได้ผลประโยชน์นั้น ขอยืนยันด้วยความสุจริต ว่าไม่เคยรับผลประโยชน์ใดๆทั้งสิ้น        นายกรัฐมนตรี กล่าวอีกว่า การแต่งตั้งข้าราชการตำรวจที่ทำงานได้ดี ก็จะถูกโยกย้ายไปยังตำแหน่งที่ดีขึ้น รับผิดชอบงานมากขึ้นเพื่อเป็นการตอบแทนความดี และอยากให้ทำงานที่เหมาะสมกับประสิทธิภาพ แต่ถ้าผลงานยังไม่เป็นที่ประจักษ์ ก็ต้องโยกย้ายไปยังตำแหน่งที่เหมาะสม ทั้งนี้ต้องเห็นใจ เพราะองค์กรตำรวจมีขนาดใหญ่ ดูแลไม่ง่าย แต่ยืนยันต้องทำด้วยความถูกต้อง ให้เกิดความเป็นธรรมกับทุกฝ่ายมากที่สุด และขอให้เชื่อมั่นว่าจะทำงานเป็นที่พึ่งของประชาชน        นายกรัฐมนตรี กล่าวถึงการแต่งตั้งตำรวจ ประจำหน่วยกองบังคับการปฏิบัติการพิเศษ หรือ ตำรวจมหาดเล็กรักษาพระองค์ ว่า เป็นการปรับย้ายและปรับโอนการแต่งตั้ง เพื่อมาถวายความปลอดภัย ซึ่งต้องเข้มงวดในการคัดเลือกบุคคลที่เหมาะสม มีการสอบถามทัศนคติรวมตรวจสอบบุคลิกภาพเพื่อความสง่างามและสมพระเกียรติ